CELEX: 32019D0121
Language: fi
Date: 2019-01-24 00:00:00
Title: Komission täytäntöönpanopäätös (EU) 2019/121, annettu 24 päivänä tammikuuta 2019, Euroopan parlamentin ja neuvoston direktiivin 2006/42/EY mukaisesta Saksan toteuttamasta toimenpiteestä, jolla kielletään Haas Automation Europe NV:n valmistaman CNC-jyrsinkoneen (mallit UMC750SS ja UMC750) markkinoille saattaminen (tiedoksiannettu numerolla C(2019) 307) (ETA:n kannalta merkityksellinen teksti.)

28.1.2019   
               
               
                  FI
               
               
                  Euroopan unionin virallinen lehti
               
               
                  L 24/29
               
            
         KOMISSION TÄYTÄNTÖÖNPANOPÄÄTÖS (EU) 2019/121,
         annettu 24 päivänä tammikuuta 2019,
         Euroopan parlamentin ja neuvoston direktiivin 2006/42/EY mukaisesta Saksan toteuttamasta toimenpiteestä, jolla kielletään Haas Automation Europe NV:n valmistaman CNC-jyrsinkoneen (mallit UMC750SS ja UMC750) markkinoille saattaminen
         
            
               (tiedoksiannettu numerolla C(2019) 307)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon koneista ja direktiivin 95/16/EY muuttamisesta 17 päivänä toukokuuta 2006 annetun Euroopan parlamentin ja neuvoston direktiivin 2006/42/EY (1) ja erityisesti sen 11 artiklan 3 kohdan,
         sekä katsoo seuraavaa:
         
                     (1)
                  
                  
                     Saksa ilmoitti 12 päivänä lokakuuta 2017 komissiolle 12 päivänä syyskuuta 2017 toteutetusta suojatoimenpiteestä, jolla kielletään yrityksen Haas Automation Europe NV, Mercuriusstraat 28, B-1930 Zaventem, jäljempänä ’valmistaja’, valmistamien CNC-jyrsinkonemallien UMC750SS ja UMC750, jäljempänä ’CNC-jyrsinkoneet’, markkinoille saattaminen.
                  
               
                     (2)
                  
                  
                     Saksa toteutti toimenpiteen, koska se katsoi, etteivät CNC-jyrsinkoneet olleet direktiivin 2006/42/EY liitteessä I olevassa 1.5.13 kohdassa vahvistettujen olennaisten terveys- ja turvallisuusvaatimusten mukaiset. Vaaraa aiheuttavien materiaalien ja aineiden päästöistä aiheutuvia riskejä koskevassa kohdassa 1.5.13 edellytetään, että kone suunnitellaan ja rakennetaan sellaiseksi, että voidaan välttää sen tuottamien vaaraa aiheuttavien materiaalien ja aineiden aiheuttamat sisäänhengitykseen, nielemiseen, iho-, silmä- ja limakalvokosketukseen ja ihon läpi tunkeutumiseen liittyvät riskit. Saksa ilmoitti, että CNC-jyrsinkoneista purkautuu voitelu- ja jäähdytysaineen höyryjä poistojärjestelmän puuttuessa.
                  
               
                     (3)
                  
                  
                     Saatuaan Saksalta ilmoituksen suojatoimenpiteestä komissio aloitti neuvottelut asianomaisten osapuolten kanssa kuullakseen niiden näkemyksiä. Komissio lähetti valmistajalle 24 päivänä huhtikuuta 2018 kirjeen. Valmistaja ilmoitti 27 päivänä huhtikuuta 2018 päivätyssä vastauksessaan komissiolle, että tuotteiden saattamisesta Saksan markkinoille on vapaaehtoisesti jo luovuttu ja että valmistaja on saattanut asian virallisesti päätökseen Saksan viranomaisten kanssa.
                  
               
                     (4)
                  
                  
                     Saksan toimittamat suojatoimenpidettä koskevat perustelut, käytettävissä olevat asiakirjat sekä valmistajan esittämät huomautukset osoittavat, etteivät CNC-jyrsinkoneet täytä direktiivin 2006/42/EY liitteessä I olevassa 1.5.13 kohdassa vahvistettua olennaista terveys- ja turvallisuusvaatimusta. Tämä puute on sellainen, että se saattaa vaarantaa henkilöiden terveyden ja turvallisuuden.
                  
               
                     (5)
                  
                  
                     Sen vuoksi Saksan toteuttamaa suojatoimenpidettä olisi pidettävä perusteltuna,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Saksan toteuttama toimenpide, jolla kielletään yrityksen Haas Automation Europe NV, Mercuriusstraat 28, B-1930 Zaventem, valmistamien CNC-jyrsinkonemallien UMC750SS ja UMC750 markkinoille saattaminen, on perusteltu.
         
         
            2 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 24 päivänä tammikuuta 2019.
            
               
                  Komission puolesta
               
               Elżbieta BIEŃKOWSKA
               
                  Komission jäsen
               
            
         
         
            (1)  EUVL L 157, 9.6.2006, s. 24.